06/05/2016 | Administración LocalMunicipal
Narón
Secretaría
Publicación do texto integro do Regulamento Orgánico Municipal do Concello de Narón

ANUNCIO O Pleno municipal, na sesión celebrada o día 28 de abril de 2016, unha vez resolta a alegación presentada no período de exposición ao público, prestou aprobación definitiva ao Regulamento orgánico municipal do Concello de Narón. En cumprimento do establecido no art.70.2 da antedita Lei publícase integramente o texto do devandito regulamento, que entrará en vigor logo da súa publicación no BOP e unha vez teña transcorrido o prazo de 15 días hábiles previsto no art.65.2 da lei 7/85. O texto do regulamento é o seguinte: REGULAMENTO ORGÁNICO MUNICIPAL DO CONCELLO DE NARÓN ÍNDICE EXPOSICIÓN DE MOTIVOS TÍTULO PRELIMINAR-DISPOSICIÓNS XERAIS Artigo 1. Natureza do regulamento Artigo 2. Fontes normativas TÍTULO I.-ESTATUTO DOS MEMBROS DO CONCELLO DE NARÓN CAPÍTULO I. Os/as concelleiros/as. Adquisición, suspensión e perda da condición de membro. Dereitos e deberes. Artigo 3. Dos/das concelleiros/as Artigo 4. Perda da condición de concelleiro/a Artigo 5. Dereitos e deberes dos/as concelleiros/as Artigo 6. Dereitos de asistencia Artigo 7. Dereito á información. Acceso Artigo 8. Dereitos económicos Artigo 9. Declaracións de intereses Artigo 10. Outros dereitos e deberes CAPÍTULO II.- Dos grupos municipais Artigo 11. Constitución. Requisitos e procedemento. Portavoz. Artigo 12. Membros non adscritos Artigo 13. Medios Artigo 14. Designación de membros en órganos necesarios ou complementarios TÍTULO II.- ORGANIZACIÓN NECESARIA DO CONCELLO DE NARÓN. FUNCIONAMENTO Artigo 15. Órganos necesarios CAPÍTULO I.- O Pleno. Organización e funcionamento do Pleno Artigo 16. Definición e atribucións Artigo 17. Presidencia do Pleno. Artigo 18. Secretaría Xeral Funcionamento Artigo 19. Sesións plenarias Artigo 20. Convocatoria e exame de expedientes Artigo 21. Celebración Artigo 22. Orde dos asuntos Dos debates Artigo 23. A aprobación de acta anterior e tratamento dos demais asuntos Artigo 24. Retirada da orde do día Artigo 25. Lectura de ditames e proposicións Artigo 26. Os debates Artigo 27. Chamada á orde Artigo 28. Abstencións Artigo29. Intervencións: terminoloxía Das votacións Artigo 30. Cronoloxía das votacións Artigo 31. Adopcións de acordos Artigo 32. Sentido do voto Artigo 33. Tipos de votacións Artigo 34. Procedencia Artigo 35. Emendas e votos particulares Artigo36. Explicación do voto Artigo 37. Control e fiscalización dos demais órganos do goberno polo Pleno Das actas Artigo 38. Contido Artigo 39. Libro de actas CAPÍTULO II.- As comisións informativas Artigo 40. Natureza Artigo 41. Tipos de comisións Artigo 42. Acordo de creación Artigo 43. Ditames das comisións informativas Artigo 44. Réxime das sesións Artigo 45. Da Comisión Especial de Contas CAPÍTULO III.-A Xunta de Goberno local Artigo 46. Composición Artigo 47. Competencias Artigo 48. Constitución e periodicidade das sesións Artigo 49. Réxime de funcionamento CAPÍTULO IV- O/a alcalde/sa Artigo 50. Nomeamento Artigo 51. Competencias Artigo 52. Delegacións Artigo 53. Control e fiscalización Artigo 54. Renuncia do alcalde ou alcaldesa CAPÍTULO V- Os/as tenentes de alcalde Artigo 55. Nomeamento e cesamento Artigo 56. Competencias Artigo 57. Perda da condición TÍTULO III.-ÓRGANOS COMPLEMENTARIOS Artigo 58. Os/as concelleiros/as delegados/as Artigo 59. Perda da condición TÍTULO IV.- PRINCIPIOS DE ORGANIZACIÓN E FUNCIONAMENTO Artigo 60. Principios de organizacion e funcionamento Disposición derogatoria Disposición final única-Entrada en vigor EXPOSICIÓN DE MOTIVOS A instauración do denominado Estado das Autonomías tras a entrada en vigor da Constitución española de 1978, supuxo na práctica un reparto competencial en materia de réxime local, ao corresponder ao Estado a reserva da lexislación básica na materia, e ás comunidades autónomas a competencia para promulgar a lexislación de desenvolvemento daquela. Así, en virtude do disposto no artigo 149.1.18 da nosa Carta Magna atribúeselle ao Estado a competencia exclusiva para establecer as bases do réxime xurídico das administracións públicas, materializándose tal competencia, no relativo á Administración local, na lei 7/85 de 02 de abril, reguladora das bases de réxime local, desenvolvida na comunidade autónoma galega coa promulgación da Lei 5/1997, do 22 de xullo, de Administración local de Galicia. A Carta Europea de Autonomía Local, feita en Estrasburgo o 15 de outubro de 1985, aprobada e ratificada por España o 20 de xaneiro de 1988, define a autonomía local como o dereito e a capacidade efectiva das entidades locais de ordenar e xestionar unha parte importante dos asuntos públicos, no marco da lei, baixo a súa propia responsabilidade e en beneficio dos seus habitantes; posto que o exercicio das competencias públicas debe incumbir preferentemente ás autoridades mais próximas aos cidadáns. Pola súa banda diversas sentenzas do Tribunal Constitucional teñen perfilada a orde xerárquica das fontes normativas de aplicación ao ámbito local, xogando un destacado papel a autorregulación que, a través dos denominados regulamentos orgánicos, poden establecer os propios municipios. E iso posto que a organización non é algo alleo ao dereito, senón que antes ao contrario é a orixe mesma do xurídico, do ordenamento xurídico como corpo organizado. De aí xorde a importancia de que o concello conte cun regulamento orgánico municipal, no que se aborde a organización e funcionamento da súa peculiar configuración dentro do marco legal vixente. E tal actuación normativa deberá encamiñarse á fixación inequívoca das atribucións e responsabilidade dos seus órganos unipersonais e colexiados, tanto necesarios como complementarios; e a delimitar o seu campo natural de acción, perfilando o seu funcionamento na procura dunha actuación ordenada, que axude a eliminar posibles conflitos nas actuacións así como excesivos formalismos, poñendo, en fin, de relevo aqueles aspectos que se reputen esenciais e específicos da estrutura da nosa corporación local e nos permitan dar cabal cumprimento dos principios de economía procedemental, celeridade e eficacia na nosa actuación administrativa. Así, o Pleno municipal de Narón na sesión celebrada o vinte e nove de xaneiro de 1988 prestaba aprobación ao primeiro regulamento orgánico municipal, en cuxa exposición de motivos se facía fincapé en que este non pretendía ser unha regulamentación exhaustiva do funcionamento dos órganos de goberno municipal, senón que se trataba de establecer unha primeira pauta normativa. Case que tres decenios despois da adopción daquel acordo, consolidada a organización e funcionamento cotián desta Corporación, as modificacións normativas pero tamén sociais e económicas experimentadas pola nosa sociedade e veciñanza, demandan e esixen proceder á aprobación dun novo marco normativo propio amparado pola autonomía que a norma fundamental de 1978 instaurou no seu artigo 140 e pola potestade de autoorganización que daquela se deriva. Esta norma municipal estrutúrase en un título preliminar, cuatro títulos máis; sete capítulos; 60 artigos, unha disposición derogatoria e unha disposición final. REGULAMENTO ORGÁNICO MUNICIPAL DO CONCELLO DE NARÓN TÍTULO PRELIMINAR.- DISPOSICIÓNS XERAIS Artigo 1. Natureza deste regulamento Na súa condición de administración pública de carácter territorial, e dentro da esfera das súas competencias, o Concello de Narón ten – ex artigo 4 da Lei 7/1985 e 59 da Lei 5/1997 - as potestades regulamentaria e de autoorganización. Para tal fin apróbase este regulamento orgánico comprensivo da organización e réxime de funcionamento dos seus órganos necesarios e complementarios. Artigo 2. Fontes normativas A organización e funcionamento interno do Concello de Narón axustarase á seguinte orde xerárquica de fontes normativas, sen prexuízo da facultade do/a alcalde/sa de ditar cantas instrucións, interpretativas e aclaratorias da normativa que a continuación se cita, resulten precisas para a súa aplicación nesta Corporación. a) Lei 7/1985, do 02 de abril, reguladora das bases do réxime local. b) Lei 5/97, do 22 de xullo, de Administración local de Galicia e RDL 781/1986, do 18 de abril. c) O presente Regulamento orgánico municipal. d) Real decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das entidades locais, con carácter supletorio e integrador de todas aquelas cuestións non especificadas na normativa establecida no regulamento orgánico. TÍTULO I.- ESTATUTO DOS MEMBROS DO CONCELLO DE NARÓN CAPÍTULO I.- Os/as concelleiros/as. Adquisición, suspensión e perda da condición de membro. Dereitos e deberes Artigo 3. Dos/das concelleiros/as 1. O goberno e a administración municipal corresponde ao Concello de Narón, integrado polo/a alcalde/sa e os/as concelleiros/as, elixidos/as mediante sufraxio universal, igual, libre, directo e secreto. En función da poboación actual de Narón a lexislación electoral atribúe a esta Corporación vinte e unha actas de concelleiro/a. O procedemento para a súa elección, a duración do seu mandato e os supostos de inelexibilidade e incompatibilidade son os regulados naquela normativa. Todos/as eles/elas gozan, unha vez que toman posesión do seu cargo, das honras, prerrogativas e distincións propios deste, establecidos na lexislación estatal e galega, e están obrigados ao cumprimento estrito dos deberes e obrigas inherentes a aquel. Artigo 4. Perda da condición de concelleiro/a Os/as concelleiros/as de Narón perderán a súa condición de tal polas seguintes causas: · Por decisión xudicial firme, que anule a elección ou proclamación. · Por falecemento ou incapacitación, declarada esta por decisión xudicial firme. · Por extinción do mandato, ao expirar o seu prazo, sen prexuízo de que continúe nas suas funcións soamente para a administración ordinaria ata a toma de posesión dos seus sucesores. · Por renuncia, que deberá facerse efectiva por escrito ante o Pleno da Corporación. · Por incompatibilidade, nos supostos e condicións establecidos na lexislación electoral. · Pola perda da nacionalidade española. Artigo 5. Dereitos e deberes dos/as concelleiros/as Son dereitos e deberes dos membros da Corporación municipal de Narón os recoñecidos na Lei 7/1985, do 02 de abril, e na normativa autonómica de réxime local. Artigo 6. Dereitos de asistencia Nomeadamente os/as concelleiros/as de Narón teñen o dereito e o deber de asistir, con voz e voto, ás sesións do Pleno e ás daqueles outros órganos colexiados de que formen parte, agás xusta causa que llelo impida, que deberán comunicar coa antelación necesaria á presidencia da Corporación. Así as ausencias dos/das concelleiros/as fóra do termo municipal que excedan de oito días deberán ser postas en coñecemento da Alcaldía, facéndoo por escrito, ben persoalmente ou a través do portavoz do grupo político, concretándose, en todo caso, a súa duración previsible. Artigo 7. Dereito á información. Acceso 1. Todos os membros da Corporación de Narón teñen o dereito a obter da Alcaldía cantos antecedentes, datos ou informacións obren en poder dos servizos municipais e resulten precisos para o desenvolvemento da súa función. A solicitude por escrito dirixida á Alcaldía terá que ser resolta motivadamente nos cinco días naturais seguintes ao que se presentara.2. En todo caso, os servizos administrativos estarán obrigados a facilitar a información, sen necesidade de que o membro acredite estar autorizado, cando se trate do acceso daqueles membros que exerzan delegacións ou responsabilidades de xestión, á información propia destas; cando se trate do acceso de calquera membro da Corporación á información e documentación correspondente aos asuntos que teñan que ser tratados polos órganos colexiados de que formen parte, así como ás resolucións ou acordos adoptados por calquera órgano municipal ou cando se trate do acceso deses membros á información ou documentación da entidade local que sexan de libre acceso para os cidadáns.3. O exame de expedientes sometidos a sesión unicamente poderá facerse no lugar en que se atopen de manifiesto a partir da convocatoria, sen prexuízo do sinalado no número 7 deste artigo.4. Os/as corporativos/as teñen o deber de gardar reserva en relación coas informacións que se lles faciliten para facer posible o desenvolvemento da súa función, singularmente das que teñan de servir de antecedente para decisións que aínda se atopen pendentes de adopción, así como para evitar a reprodución da documentación que poida serlles facilitada, en orixinal ou copia, para o seu estudo.5. A consulta xeral de calquera expediente ou antecedentes documentais poderá realizarse, ben no arquivo xeral ou na dependencia onde se atope, ben mediante a súa entrega ou de copia para que poida examinalos no despacho asinado a cada grupo municipal. O libramento de copias limitarase aos casos citados de acceso libre dos concelleiros á información e aos casos en que sexa expresamente autorizado pola Alcaldía. A consulta dos libros de actas e dos libros de resolucións da Alcaldía ou concelleiros/as delegados/as deberá efectuarse na Secretaría Xeral.6. Todos/as os/as concelleiros/as da Corporación disporán na casa consistorial dunha caixa ou bandexa de correo para a correspondencia oficial interior e a de procedencia externa. Así mesmo disporán dun correo electrónico no dominio naron. es 7. Os servizos informáticos municipais crearán unha carpeta xenérica con acceso directo de todos os grupos municipais, na que se incluirán, nos prazos normativamente previstos, as convocatorias dos órganos colexiados nos que ostenten representación; os asuntos e propostas a tratar no seo daqueles; e os borradores e/ou as actas dos Plenos, das comisións informativas e das xuntas de goberno. Tamén se prevé a posibilidade da creación dunha carpeta de acceso exclusivo para cada grupo político, previa petición escrita do seu portavoz, na que se incluirá a información – de carácter particular e segredo - por aqueles demandada, sempre dentro das posibilidades funcionais do Concello de Narón e previo cumprimento do disposto neste artigo. Os devanditos accesos quedarán restrinxidos á mera lectura da documentación inserida e a súa respectiva impresión, sen que, de ningún xeito, se posibilite unha posible alteración do contido daquela. Artigo 8. Dereitos económicos 1. De acordo co disposto na táboa recollida no artigo 75 bis da Lei 7/1985, os membros da Corporación naronesa percibirán retribucións polo exercicio dos seus cargos cando os desempeñen con dedicación exclusiva, en cuxo caso serán dados de alta no réxime xeral da Seguridade Social, asumindo o Concello de Narón o pago das cotas empresariais que corresponda. A percepción desa retribución será incompatible coa doutras retribucións con cargo aos orzamentos das administracións públicas e dos entes, organismos ou empresas delas dependentes, así como para o desenvolvemento doutras actividades nos termos da Lei 53/1984, do 26 de decembro, de incompatibilidades do persoal ao servizo das administracións públicas. En atención á lexislación actualmente en vigor os membros que poderán prestar os seus servizos en réxime de dedicación exclusiva no Concello de Narón non excederán de once.2. Aqueles que desempeñen os seus cargos con dedicación parcial por realizar funcións de presidencia, vicepresidencia ou ostentar delegacións, ou desenvolver responsabilidades que así o requiran, percibirán retribucións polo tempo de dedicación efectiva a estas, en cuxo caso serán igualmente dados de alta no réxime xeral da Seguridade Social en tal concepto, asumindo o Concello de Narón as cotas empresariais que corresponda, sen que baixo ningún concepto as devanditas retribucións poidan superar os límites que se fixen, se é o caso, nas leis de presupostos xerais do Estado.3. Só os membros da Corporación que non teñan dedicación exclusiva nin dedicación parcial percibirán asistencias pola concorrencia efectiva ás sesións dos órganos colexiados do Concello de Narón dos que formen parte, na contía sinalada polo Pleno. En todo caso os/as concelleiros/as percibirán indemnizacións polos gastos efectivos ocasionados no exercicio do seu cargo, segundo as normas de aplicación xeral nas administracións públicas e as que en desenvolvemento daquelas aprobe o Pleno municipal.4. Os membros da Corporación naronesa que non teñan dedicación exclusiva terán garantida, durante o período do seu mandato, a permanencia no centro ou centros de traballo públicos ou privados nos que estivesen prestando servizos no momento da elección, sen que poidan ser trasladados ou obrigados a concursar a outras prazas vacantes en distintos lugares.5. O Concello de Narón consignará no seu orzamento as retribucións, indemnizacións e asistencias mencionadas e publicará integramente no boletín oficial da provincia da Coruña os acordos plenarios referentes a retribucións dos cargos con dedicación exclusiva e parcial e réxime de dedicación destes últimos, indemnizacións e asistencias, así como os acordos da Alcaldía determinando os membros desta que realizarán as súas funcións en réxime de dedicación exclusiva ou parcial, sen prexuízo das obrigas recollidas na Ordenanza de transparencia, acceso á información pública, reutilización de datos e bo goberno do Concello de Narón. Artigo 9. Declaracións de intereses 1. Os representantes locais formularán declaración sobre causas de posible incompatibilidade e sobre calquera actividade que lles proporcione ou poida proporcionar ingresos económicos. Formularán, así mesmo, declaración dos seus bens patrimoniais e da participación en sociedades de todo tipo, con información das sociedades por eles participadas e das liquidacións dos impostos sobre a renda, patrimonio e, se é o caso, sociedades, a cuxo fin acompañarán copia compulsada da última declaración tributaria deses impostos. Tales declaracións, efectuadas nos modelos aprobados polo Pleno municipal (dando o/a secretario/a xeral fe da data e da indentidade do declarante, facéndose o declarante responsable do contido da declaración), levaranse a cabo antes da toma de posesión (sen cuxa achega non se poderá tomar posesión como concelleiro/a), con ocasión do cesamento e ao final do mandato, así como cando se modifiquen as circunstancias de feito e serán publicadas de acordo co sinalado na Ordenanza de transparencia, acceso á información pública, reutilización de datos e bo goberno do Concello de Narón, sendo de libre acceso, inscribíndose nos rexistros municipais de actividades e bens patrimoniais, que terán carácter público. Non obstante, para salvagardar a privacidade e seguridade dos membros da Corporación, omitiranse os datos relativos ao domicilio así como á localización dos seus bens.2. O acceso dos cidadáns á documentación anterior poderá facerse efectiva nos termos establecidos polas disposicións legais vixentes e pola ordenanza municipal sinalada no parágrafo anterior.3. Durante o período de mandato, os/as concelleiros/as deberán formular a correspondente declaración no modelo aprobado polo Pleno, no suposto de que se produzan variacións respecto do consignado na declaración de bens patrimoniais e da participación en sociedades ou na declaración sobre causas de posible incompatibilidade e actividades, detallando as alteracións producidas. O prazo para comunicar as citadas variacións será dun mes a contar desde o día seguinte a aquel en que se teñan producido. Igualmente os/as concelleiros/as deberán presentar as declaracións no prazo de dez días dende o cesamento do cargo. Cando o suposto sexa por remate do mandato, o prazo contarase a partir do momento en que os/as concelleiros/as cesen no exercicio das súas funcións para a administración ordinaria, por toma de posesión dos seus sucesores. No suposto de renuncia, desde que se tome coñecemento do escrito de renuncia polo Pleno da Corporación. No suposto de perda da condición de concelleiro/a por incompatibilidade, desde que se tome coñecemento do escrito de renuncia polo Pleno da Corporación ou desde que este órgano declare a vacante. No suposto de perda da condición de concelleiro/a por decisión xudicial, desde que se tome coñecemento polo Pleno municipal. Artigo 10. Outros dereitos e deberes. O/a alcalde/sa e os/as concelleiros/as de Narón deberán observar, en todo momento, as normas sobre incompatibilidade e deberán poñer en coñecemento da Corporación calquera feito que puidese constituír causa de incompatibilidade. De producirse unha causa de incompatibilidade e declararse esta polo Pleno corporativo, o/a afectado/a por tal declaración deberá optar, no prazo dos 10 días seguintes a aquel en que se reciba a notificación da súa incompatibilidade, entre a renuncia ao cargo neste concello ou o abandono da situación que dea orixe á referida incompatibilidade, debendo reintegrar ao concello todas as retribucións percibidas durante o tempo que se producira tal situación. Logo de transcorrer o prazo sinalado no parágrafo anterior, sen se ter exercitado a opción, entenderase que o afectado renunciou ao seu posto no Concello de Narón, debendo declararse polo Pleno a vacante correspondente e poñer o feito en coñecemento da Administración electoral, para os efectos previstos nos artigos 182 e 208 da Lei orgánica 5/1985, do 19 de xuño, do réxime electoral xeral, ou das disposicións que en cada momento rexan esta materia. Os/as concelleiros/as deberán absterse de participar na deliberación, votación, decisión e execución de todo asunto cando concorra algunha das causas a que se refire a lexislación de procedemento administrativo e contratos das administracións públicas. A súa actuación implicará, cando fora determinante, a invalidez dos actos nos que interviran. CAPÍTULO II.- DOS GRUPOS MUNICIPAIS Artigo 11. Constitución. Requisitos e procedemento. Portavoz 1. Os membros do Concello de Narón, para os efectos da súa actuación corporativa, constituiranse en grupos que se corresponderán cos partidos políticos, federacións, coalicións ou agrupacións que obtiveran postos na Corporación.2. Cada partido político, federación, coalición ou agrupación constituirá un único grupo.3. Ninguén pode pertencer simultaneamente a máis dun grupo.4. De acordo co sinalado na lexislación da Administración local de Galicia, integraranse, en todo caso, no grupo mixto os membros dos partidos políticos, federacións, coalicións ou agrupacións que non obtiveran un mínimo de dous escanos. No suposto de que non existise o grupo mixto, este quedará constituído polo membro do partido político, federación, coalición ou agrupación que obtivera un só escano.5. Os grupos políticos constituiranse mediante escrito dirixido ao/á alcalde/sa e subscrito por todos os seus integrantes, que se presentará na Secretaría Xeral da Corporación dentro dos cinco días hábiles seguintes ao da súa constitución. Nese mesmo escrito de constitución farase constar a designación de portavoz do grupo, podendo designarse tamén suplentes, quen será o encargado de intervir normalmente nas deliberacións dos asuntos. En calquera caso e por maioría dos integrantes da lista respectiva, os grupos poderán designar posteriormente a outro portavoz. O grupo mixto poderá establecer una quenda rotativa para o desenvolvmento da función de portavoz, ou ben distribuirse entre os seus compoñentes o tempo que lle corresponda ao grupo.6. Da constitución dos grupos políticos e dos seus integrantes e portavoces, o/a presidente/a dará conta ao Pleno na primeira sesión que se celebre tras cumprirse o prazo previsto no apartado anterior.7. Os membros da Corporación que adquiran a súa condición con posterioridade á sesión constitutiva daquela, deberán incorporarse aos grupos municipais, conforme ás regras acordadas pola propia Corporación. Artigo 12. Membros non adscritos Os membros do Concello de Narón que non se integren no grupo político que constitúa a formación electoral pola que foron elixidos ou que abandonen o seu grupo de procedencia, terán a consideración de membros non adscritos. Cando a maioría dos/as concelleiros/as dun grupo político municipal abandonen a formación política que presentou a candidatura pola que concorreron ás eleccións ou sexan expulsados desta, serán os/as concelleiros/as que permanezan na devandita formación política os lexítimos integrantes dese grupo político a todos os efectos. En calquera caso, o/a secretario/a xeral poderá dirixirse ao representante legal da formación política que presentou a correspondente candidatura para os efectos de que notifique a acreditación das circunstancias sinaladas. A contía dos dereitos económicos dos membros non adscritos será establecida polo Pleno quen en todo caso deberá respectarlle os emolumentos que estean establecidos pola asistencia a sesións. O alcance dos dereitos políticos dos membros non adscritos será o que fixe o Pleno que en todo caso deberá respectar os seus dereitos de participación e intervención nos plenos así como a súa participación en, polo menos, unha das comisións do concello non resolutivas a elección do non adscrito. Estas previsións non serán de aplicación no caso de candidaturas presentadas como coalición electoral, cando algún dos partidos políticos que a integren decida abandonala. Artigo 13. Medios Na medida das posibilidades funcionais da organización administrativa do Concello de Narón a Alcaldía poñerá á disposición dos diversos grupos políticos, na sede da Corporación un despacho ou local para reunirse de maneira independiente e recibir visitas de cidadáns, así como a infraestrutura mínima de medios materiais e persoais para o desenvolvemento das súas funcións. O Pleno do concello, con cargo aos seus orzamentos anuais, poderá asignar aos grupos políticos unha dotación económica que deberá contar cun compoñente fixo, idéntico para todos os grupos e outro variable, en función do número de membros de cada un deles, dentro dos límites que, se é o caso, se establezan con carácter xeral nas leis de presupostos xerais do Estado e sen que poidan destinarse ao pago de remuneracións de persoal de calquera tipo ao servizo da Corporación ou á adquisición de bens que poden constituír activos fixos de carácter patrimonial. A xustificación do destino de tales dotacións presentarase na Intervención municipal nos prazos e co contido que a tal efecto a Alcaldía acorde, tras un informe previo daquel departamento. Os dereitos económicos e políticos dos membros non adscritos non poderán ser superiores aos que lles corresponderían de permanecer no grupo de procedencia. Esta previsión non será de aplicación no caso de candidaturas presentadas como coalición electoral, cando algún dos partidos políticos que a integren decida abandonala. Artigo 14. Designación de membros en órganos necesarios ou complementarios Corresponde aos grupos políticos designar, mediante escrito do seu portavoz dirixido á presidencia e nos termos previstos en cada caso nesta normativa, a aqueles dos seus compoñentes que teñan que representalos nos órganos colexiados integrados por membros da Corporación pertencentes aos diversos grupos. TÍTULO II.- ORGANIZACIÓN NECESARIA DO CONCELLO DE NARÓN. FUNCIONAMENTO Artigo 15. Órganos necesarios A organización necesaria do Concello de Narón é a seguinte: a) O Pleno b) O/a alcalde/sa c) Os/as tenentes de alcalde d) Os/as concelleiros/as e) A Xunta de Goberno local. f) As comisións informativas g) A Comisión Especial de Contas CAPÍTULO I.- O PLENO Organización e funcionamento do Pleno Artigo 16. Definición e atribucións O Pleno municipal de Narón, órgano de máxima representación política dos cidadáns no goberno municipal, estará integrado polos concelleiros/as, e presidido polo alcalde/sa. Corresponden, en todo caso, ao Pleno as atribucións recollidas no artigo 22 da Lei 7/1985, podendo efectuarse delegacións nos órganos e materias naquel precepto contempladas. Artigo 17. Presidencia do Pleno A presidencia do Pleno corresponde ao/á alcalde/sa. O exercicio da función de presidencia comporta convocar e presidir as sesións plenarias, ordenar os debates e as votacións e velar en todo momento polo mantemento da orde e polo respecto á normativa reguladora da organización e funcionamento do Concello de Narón. Artigo 18. Secretaría Xeral O/a secretario/a xeral da Corporación é o secretario/a do Pleno e exercerá a función de asesoramento legal preceptivo e exercicio da fe pública. Así mesmo, corresponden ao titular da Secretaría Xeral do concello as funcións previstas na normativa aplicable, mesmo: a) A redacción e custodia das actas, así como a súa supervisión e autorización, co visto e prace do/da alcalde/sa. b) A expedición, co visto e prace do/a presidente/a do Pleno, das certificacións dos actos e acordos que se adopten. c) A asistencia ao/á presidente/a para asegurar a convocatoria das sesións, a orde nos debates e a correcta celebración das votacións, así como a colaboración no normal desenvolvemento dos traballos do Pleno e das súas comisións. d) A comunicación, publicación e execución dos acordos plenarios, nos seus propios termos. e) O asesoramento legal ao Pleno e ás comisións nos supostos legalmente establecidos. f) Leva e custodia do rexistro de intereses dos membros da Corporación. g) Remisión á administración do Estado e da comunidade autónoma de copia ou, se é o caso, extracto dos actos e acordos adoptados polo Pleno. Funcionamento Artigo 19. Sesións plenarias Os tipos de sesións e a súa convocatoria rexeranse polo establecido na Lei 7/85, do 02 de abril, reguladora das bases de réxime local, e pola Lei 5/97, do 22 de xullo, de Administración local de Galicia. As sesións do Pleno poden ser de tres tipos: a) Ordinarias. b) Extraordinarias. c) Extraordinarias de carácter urxente.1. Son sesións ordinarias aquelas cunha periodicidade preestablecida. Esta periodicidade será fixada por acordo do propio Pleno, adoptada en sesión extraordinaria, que deberá convocar o/a alcalde/sa dentro dos trinta días seguintes ao da sesión constitutiva da Corporación. As sesións ordinarias celebraranse, como mínimo, unha vez ao mes. Na lexislatura actual e de acordo co aprobado polo propio Pleno na sesión do 19 de xuño de 2015 realizarase una sesión con carácter ordinario ás dezanove horas, o último xoves, agás os meses de xuño, xullo, setembro e decembro que se celebrarán ás dez da mañá. No suposto de que fose festivo, adoptará nova data a Xunta de Portavoces.2. Son sesións extraordinarias aquelas que convoque o/a alcalde/sa con tal carácter, por iniciativa propia ou a solicitude da cuarta parte, polo menos, do número legal de membros da Corporación. Tal solicitude terá que facerse por escrito no que se especifique o asunto ou asuntos que a motiven, asinado persoalmente por todos os que a subscriben. Ningún/ha concelleiro/a pode solicitar máis de tres sesións extraordinarias anualmente. Non se pode incorporar o asunto á orde do día dun Pleno ordinario ou doutro extraordinario con máis asuntos, se non o autorizan os solicitantes da convocatoria.3. A celebración da sesión extraordinaria a instancia de membros da Corporación non poderá demorarse por máis de quince días hábiles desde que fose solicitada.4. Se o/a presidente/a non convocase o Pleno extraordinario solicitado polo número de concelleiros/as indicado dentro do prazo sinalado, ficará convocado para o décimo día hábil seguinte ao da finalización deste prazo, ás 12:00 horas, o que será notificado polo/a secretario/a da Corporación a todos os membros desta ao día seguinte da finalización do prazo citado anteriormente. En ausencia do/da presidente/a ou quen legalmente deba substituílo, o Pleno ficará validamente constituído sempre que concorra o quórum requirido na letra c) do artigo 46.2 da Lei 7/1985, do 02 de abril, en cuxo caso será presidido polo membro da Corporación de maior idade entre os presentes.5. Nos plenos ordinarios a parte dedicada ao control dos demais órganos da Corporación deberá presentar substantividade propia e diferenciada da parte resolutiva, debéndose garantir de forma efectiva no seu funcionamento e, se é o caso, na súa regulación, a participación de todos os grupos municipais na formulación de mocións, rogos e preguntas. Son sesións extraordinarias urxentes as convocadas polo/a alcalde/sa cando a urxencia do asunto ou asuntos a tratar non permite convocar a sesión extraordinaria coa antelación mínima de dous días hábiles esixido pola Lei 7/1985, do 02 de abril. Neste caso debe incluírse como primeiro punto da orde do día o pronunciamento do Pleno sobre a urxencia. Se esta non resulta apreciada por maioría simple, levantarase acto seguido a sesión. Artigo 20. Convocatoria e exame de expedientes 1. Corresponde ao/á alcalde/sa convocar todas as sesións do Pleno. A convocatoria das sesións extraordinarias deberá ser motivada.2. Á convocatoria das sesións acompañarase a orde do día que inclúe os asuntos a tratar co suficiente detalle, e os borradores de actas de sesións anteriores que deban ser aprobados na sesión.3. A convocatoria, orde do día e borradores de actas deberán ser notificados aos/ás concelleiros/as. Poderá utilizarse para iso o seu correo electrónico ou outros medios telemáticos, debendo aqueles en todo caso facer notificación de recepción da convocatoria en comunicación cursada para o efecto, por esa mesma vía. Así mesmo, e previa peticición individualizada de cada concelleiro/a, a devandita notificación poderá ser substituída pola inserción desa documentación nas carpetas xenéricas dos grupos municipais, reguladas no artigo 7 deste Regulamento, entendéndose así cumprimentado este trámite.4. Entre a convocatoria e a celebración da sesión non poderán transcorrer menos de dous días hábiles, agás no caso das sesións extraordinarias urxentes.5. A convocatoria para unha sesión, ordinaria ou extraordinaria, dará lugar á apertura do correspondente expediente, no que deberá constar a documentación legalmente establecida.6. A orde do día das sesións ordinarias e extraordinarias será fixado polo/a alcalde/sa asistido do/a Secretario/a Xeral.7. Na orde do día só poden incluírse os asuntos que fosen previamente ditaminados, informados ou sometidos a consulta da comisión informativa que corresponda.8. O/a alcalde/sa, por razóns de urxencia debidamente motivada, poderá incluír na orde do día, a iniciativa propia ou a proposta dalgún dos voceiros, asuntos que non fosen previamente informados pola respectiva comisión informativa, pero neste suposto non poderá adoptarse acordo ningún sobre estes asuntos sen que o Pleno ratifique a súa inclusión na orde do día. Tales puntos denominaranse proposicións.9. Na orde do día das sesións ordinarias incluiranse sempre os puntos, dedicados ao control dos órganos da Corporación, mocións, rogos e preguntas.10. Serán nulos os acordos adoptados en sesións extraordinarias sobre asuntos non comprendidos na súa convocatoria, así como os que se adopten en sesións ordinarias sobre materias non incluídas na respectiva orde do día, agás especial e previa declaración de urxencia feita polo órgano correspondente, co voto favorable da maioría prevista no artigo 47.3 da Lei 7/1985, do 02 de abril.11. Toda a documentación dos asuntos incluídos na orde do día que debe servir de base ao debate e, se é o caso, votación deberá estar á disposición dos membros da Corporación desde o mesmo día da convocatoria na Secretaría desta.12. Calquera membro da Corporación poderá, en consecuencia, examinala e mesmo obter copias de documentos concretos que a integren, pero os orixinais non poderán saír do lugar en que se atopen postos de manifesto. O horario para exame de expedientes será o correspondente ao normal de oficinas. Non obstante, poderá ser ampliado pola presidencia cando o número ou importancia dos asuntos así o requiran, o que se lles comunicará aos/ás concelleiros/as e á Secretaría Xeral. Se varios/as concelleiros/as desexaran examinar os expedientes ao mesmo tempo, distribuiranos entre eles mesmos. Se non se puxeran de acordo, someteranse á decisión da Alcaldía que resolverá distribuíndo o tempo e os expedientes de forma que estes poidan ser vistos polos que queiran facelo. Artigo 21. Celebración 1. O Pleno celebrará as súas sesións no segundo andar da Casa Consistorial de Narón, sede da Corporación, agás nos supostos de forza maior nos que, a través da convocatoria ou dunha resolución do/a alcalde/sa ditada previamente e notificada a todos os membros da Corporación, poderá habilitarse outro edifício ou local para tal efecto. En todo caso, farase constar en acta esta circunstancia.2. Calquera que sexa a clase de sesión, terá que respectar o principio de unidade de acto e procurarase que remate no mesmo día do seu comezo. Se esta acabase sen que se debatesen ou fosen resoltos todos os asuntos incluídos na orde do día, o/a presidente/a poderá levantar a sesión. Neste caso os asuntos non debatidos deberanse incluír na orde do día da seguinte sesión. Durante o transcurso da sesión o/a presidente/a poderá, a iniciativa propia ou a petición dun/ha voceiro/a de grupo municipal, acordar breves interrupcións, para permitir as deliberacións dos grupos por separado sobre a cuestión debatida, ou para descanso nos debates.3. Serán públicas as sesións do Pleno. Non obstante, poderá ser secreto o debate e a votación daqueles asuntos que poidan afectar ao dereito fundamental dos/as cidadáns/as a que se refire o artigo 18.1 da Constitución española, cando así se acorde por maioría absoluta. Para ampliar a difusión do desenvolvemento das sesións poderán instalarse os sistemas e os recursos técnicos necesarios que puideran aplicarse para tal finalidade. Sempre que os medios persoais e técnicos o permitan, e cando sexa posible, o concello poderá incluír as gravacións de sesións plenarias na súa páxina web. Así mesmo, as sesións plenarias poderán ser gravadas e difundidas polos/as concelleiros/as e polo público asistente, sendo da súa exclusiva responsabilidade o tratamento desa divulgación.4. O público asistente ás sesións non poderá intervir nestas, nin tampouco poderá permitirse manifestacións de agrado ou desagrado, podendo o/a presidente/a proceder, en casos extremos, á expulsión do asistente que por calquera causa impida o normal desenvolvemento da sesión. Sen prexuízo diso, unha vez levantada a sesión, a Alcaldía pode establecer unha quenda de consultas polo público asistente sobre temas tratados nesa sesión plenaria, correspondéndolle a ese órgano ordenar e pechar esa quenda. Así mesmo, a intervención veciñal arbitrarase de acordo co disposto no Regulamento de participación cidadá do Concello de Narón, do 26 de febreiro de 2009 (BOP nº 63 do 18 de marzo de 2009). 5. Os membros da Corporación tomarán asento no salón de sesións unidos ao seu grupo. A orde de colocación dos grupos determinarase polo/a presidente/a, consultados os voceiros, tendo preferencia o grupo formado polos membros da lista que obtivera maior número de votos. En calquera caso, a colocación dos membros corporativos tenderá a facilitar a emisón e reconto dos votos.6. Para a válida constitución do Pleno requírese a asistencia dun terzo do número legal de membros desta Corporación. Este quórum deberá manterse durante toda a sesión. En todo caso requírese a asistencia do/a presidente/a e do/a secretario/a xeral ou de quen legalmente os/as substitúan. Se en primeira convocatoria non existira o quórum necesario segundo o disposto no número anterior, entenderase convocada a sesión á mesma hora, dous días despois. Se tampouco se conseguise o quórum necesario nesta ocasión, a presidencia deixará sen efecto a convocatoria pospoñendo o estudo dos asuntos incluídos na orde do día para a primeira sesión que se celebre con posterioridade, sexa ordinaria ou extraordinaria. Artigo 22. Orde dos asuntos Agás que a Alcaldía dispoña outra cousa na propia convocatoria da sesión, a orde de tratamento dos asuntos diferenciarase en dúas partes: I – Parte resolutiva. a) Aprobación da acta ou actas das sesións anteriores. b) Asuntos, propostas e mocións dos grupos municipais ditaminados polas comisións informativas e pola Xunta de Portavoces. c) Proposicións urxentes non ditaminadas que se inclúan na orde do día. II – Parte de control e fiscalización da xestión dos órganos municipais de goberno. a) Mocións urxentes (non ditaminadas previamente). b) Decretos e resolucións do goberno municipal. c) Rogos e preguntas. Dos debates Artigo 23 –Aprobación de acta anterior e tratamento dos demais asuntos 1. As sesións comezarán preguntando á presidencia se algún membro da Corporación ten que formular algunha observación á acta da sesión anterior que se distribuirá coa convocatoria. Se non houbese observacións considerarase aprobada. Se as houbese, debateranse e decidirán as rectificacións que procedan. En ningún caso poderá modificarse o fondo dos acordos adoptados e só se poderán emendar os simples erros materiais ou de feito. Ao expoñer, en cada acta, a lectura e aprobación da anterior consignaranse as observacións e rectificacións practicadas.2. Todos os asuntos debateranse e votarán pola orde en que estivesen relacionados na orde do día.3. Non obstante o disposto no número anterior, o/a alcalde/sa pode alterar a orde dos temas, a iniciativa propia ou a petición dun/ha concelleiro/a ou retirar un asunto cando a súa aprobación esixise unha maioría especial e esta non puidese obterse no momento previsto inicialmente na orde do día.4. Nas sesións ordinarias, concluído o exame dos asuntos incluídos na parte resolutiva e antes de pasar á dación de conta dos decretos e resolucións do goberno municipal e á quenda de rogos e preguntas, a Alcaldía-Presidencia preguntará se algún grupo político desexa someter á consideración do Pleno, por razóns de urxencia, algún asunto de competencia plenaria non comprendido na orde do día que acompañaba á convocatoria e que non teña acollida nos puntos de rogos e preguntas, e que terá a consideración de moción urxente. Se así fose, o portavoz do grupo que o propón xustificará a urxencia do asunto e o Pleno votará, acto seguido, sobre a procedencia do seu debate. Se o resultado da votación fose positivo, requiríndose para tal efecto a maioría absoluta do número legal de membros da Corporación, seguirase o procedemento previsto neste regulamento. Se o resultado fose negativo non se entrará no debate. O disposto neste apartado non será de aplicación, en ningún caso, ás mocións de censura, cuxa tramitación, debate e votación se rexerán polo establecido na lexislación electoral xeral. Artigo 24 –Retirada da orde do día 1. Calquera concelleiro/a poderá pedir, durante o debate, a retirada dalgún expediente incluído na orde do día, para efectos de que se incorporen a este documentos ou informes, e tamén que o expediente fique sobre a mesa, aprazándose a súa discusión para a seguinte sesión. En ambos os dous casos, a petición será votada, tras acabar o debate e antes de proceder á votación sobre o fondo do asunto. Se a maioría simple votase a favor da petición non haberá lugar a votar a proposta de acordo.2. No suposto de que se trate de asuntos non incluídos na orde do día que requiran informe preceptivo da Secretaría ou da Intervención, se non puidesen emitilo no acto, deberán solicitar do/a presidente/a que se aprace o seu estudo ficando sobre a mesa ata a próxima sesión. Cando esta petición non fose atendida, o/a secretario/a fará constar o feito na acta. Artigo 25 –Lectura de ditames e proposicións A consideración de cada punto incluído na orde do día comezará coa lectura íntegra ou en extracto polo/a secretario/a do ditame formulado pola comisión informativa correspondente ou, se se trata dun asunto non ditaminado previamente, da proposición que se someta a Pleno. Por solicitude de calquera grupo deberá darse lectura íntegra a aquelas partes do expediente que se considere conveniente para mellor comprensión. Se ninguén solicitase a palabra tras a lectura, o asunto someterase directamente a votación. Artigo 26-Os debates 1. De promoverse debate, as intervencións serán ordenadas polo/a alcalde/sa conforme ás seguintes regras: a) Todo/a concelleiro/a ten dereito á palabra. Só poderá facerse uso da palabra tras a autorización do/da alcalde/sa. b) O debate iniciarase, se así o solicita, por quen promove a proposta, cunha exposición e xustificación desta que non excederá de dez minutos. c) A continuación os diversos grupos consumirán, se é o caso, unha primeira quenda, igualmente de dez minutos. O/a alcalde/sa velará para que todas as intervencións poidan ter unha duración igual no tempo. As quendas xerais de intervención dos grupos políticos municipais e concelleiros/as non adscritos/as serán iniciados en orde inversa á súa importancia numérica e no caso de igualadade, o que teña menor número de votos, salvo nas mocións, nas que o relator realizará unha primeira intervención para presentar e explicar a moción e no debate intervirá en último lugar sempre na primeira quenda. d) Quen se considere aludido por unha intervención poderá solicitar do/da alcalde/sa que se lle conceda unha quenda por alusións, que será breve e concisa. e) Se o solicitase algún grupo, procederase a unha segunda quenda de intervencións por tempo nunca superior a tres minutos. Consumida esta quenda o/a alcalde/sa poderá dar por acabado o debate que se pechará, se é o caso, cunha intervención de quen defendese a proposta de acordo manifestando, brevemente, se a rectifica ou a ratifica. f) Non se admitirán outras interrupcións que as do/a presidente/a para chamar á orde ou á cuestión debatida. g) Nos debates sobre o orzamento municipal, as ordenanzas fiscais, a conta xeral e o plan xeral de ordenación municipal, así como respecto daqueles asuntos de especial relevancia ou trascendencia municipal aprezada pola Xunta de Portavoces, os tempos de intervención incrementarase a quince minutos para quen promove a proposta e na primeira quenda de intervencións, e a cinco minutos na segunda quenda; prevíndose unha derradeira quenda de dous minutos para rematar as intervencións dos grupos.2. Os membros da Corporación poderán en calquera momento do debate pedir a palabra para formular unha cuestión de orde, invocando para o efecto a norma da que reclama aplicación. O/a presidente/a resolverá o que proceda, sen que por este motivo se inicie ningún debate.3. O/a secretario/a xeral e o/a interventor/a poderán intervir cando sexan requiridos, polo/a presidente/a, por razóns de asesoramento técnico ou aclaración de conceptos. Cando estes/as funcionarios/as entendan que no debate se formulou algunha cuestión sobre a que poida dubidarse sobre a legalidade ou repercusións orzamentarias do punto debatido poderán solicitar ao/á presidente/a o uso da palabra para asesorar á Corporación. Artigo 27-Chamada á orde 1. O/a alcalde/sa poderá chamar á orde a calquera membro da Corporación que: a) Profira palabras ou verta conceptos ofensivos ao decoro da Corporación ou dos seus membros, das instituicións públicas ou de calquera outra persoa ou entidade. b) Produza interrupcións ou, de calquera outra forma, altere a orde das sesións. c) Pretenda facer uso da palabra sen que lle fose concedida ou unha vez que lle fose retirada.2. Tras tres chamadas á orde na mesma sesión, con advertencia na segunda das consecuencias dunha terceira chamada, o/a presidente/a poderá ordenarlle que abandone o local en que se estea a realizar a xuntanza, adoptando as medidas que considere oportunas para facer efectiva a expulsión. Artigo 28-Abstencións Nos supostos en que, de conformidade co establecido no artigo 76 da Lei 7/1985, algún membro da Corporación deba absterse de participar na deliberación e votación, deberá abandonar o salón mentres se discuta e vote o asunto, salvo cando se trate de discutir a súa actuación como corporativo, en que terá dereito a permanecer e defenderse. Artigo 29- Intervencións: terminoloxía Para os efectos do desenvolvemento das sesións e para definir o carácter das intervencións dos membros da Corporación, utilizarase a seguinte terminoloxia: 1. Ditame é a proposta sometida ao Pleno tras o estudo do expediente pola Comisión Informativa ou pola Xunta de Portavoces. Contén unha parte expositiva e un acordo a adoptar.2. Proposición é a proposta que se somete ao Pleno relativa a un asunto incluído na orde do día, que acompaña á convocatoria, sen que fose ditaminado previamente en comisión. Conterá unha parte expositiva ou xustificación e un acordo, así mesmo, a adoptar. Non procederá entrar a debater nin votar unha proposición sen que previamente se ratificase, por maioría simple, a inclusión do asunto na orde do día.3. Voto particular, é a proposta de modificación dun ditame formulada por un membro que forma parte da comisión informativa. Deberá acompañar ao ditame desde o día seguinte á súa aprobación pola comisión.4. Emenda é a proposta de modificación dun ditame ou proposición presentada por calquera membro do Pleno, mediante escrito presentado ao/á presidente/a antes de iniciar a deliberación do asunto.5. Moción é a proposta que os concelleiros poden someter ao coñecemento, consideración e votación do Pleno. Poden ser formalmente ordinarias e urxentes. As mocións ordinarias deberán presentarse por escrito no Rexistro Xeral do concello coa suficiente antelación para que poidan ser incluídas na orde do día e ser tratadas na correspondente comisión informativa ou na Xunta de Portavoces. Unha vez ditaminadas serán incluídas na parte resolutiva da orde do día da vindeira sesión plenaria ordinaria. As mocións urxentes poderán formularse na propia sesión plenaria ordinaria por escrito ou de viva voz. De maneira previa ao seu debate, o Pleno deberá declarar a urxencia da súa consideración nos termos sinalados no artigo 23.4 deste regulamento. Cada grupo político municipal, para o seu tratamento nun mesmo Pleno ordinario, non poderá presentar máis de dúas mocións (ordinarias e/ou urxentes). Extraordinariamente a Xunta de Portavoces poderá acordar unha ampliación dese número para supostos reputados como excepcionais, a xuízo da maioría absoluta dos seus membros.6. Rogo é a formulación dunha proposta de actuación dirixida a algún dos órganos de goberno municipal. Os rogos formulados no seo do Pleno poderán ser debatidos, pero en ningún caso sometidos a votación. Poden formular rogos todos os membros da Corporación, ou os grupos municipais a través dos seus portavoces. Os rogos poderán ser efectuados oralmente ou por escrito e serán debatidos xeralmente na sesión seguinte, sen prexuízo de que o poidan ser na mesma sesión que se formulen se o/a alcalde/sa así o considera.7. Pregunta é calquera cuestión formulada aos órganos de goberno no seo do Pleno. Poden formular preguntas todos os membros da Corporación, ou os grupos municipais a través dos seus voceiros. As preguntas formuladas oralmente no transcurso dunha sesión serán xeralmente contestadas polo seu destinatario na sesión seguinte, sen prexuízo de que o/a preguntado/a queira darlle resposta inmediata. As preguntas formuladas por escrito serán contestadas polo seu destinatario na sesión seguinte, sen prexuízo de que o preguntado queira darlle resposta inmediata. As preguntas formuladas por escrito con vinte e catro horas de antelación, serán contestadas ordinariamente na sesión ou, por causas debidamente motivadas, na seguinte. Das votacións Artigo 30-Cronoloxía das votacións 1. Finalizado o debate dun asunto, procederase á súa votación. Antes de comezar a votación o/a alcalde/sa formulará clara e concisamente os termos desta e a forma de emitir o voto. O voto dos/das concelleiros/as é persoal e indelegable.2. Unha vez iniciada a votación non pode interrumpirse por ningún motivo. Durante o desenvolvemento da votación a presidencia non concederá o uso da palabra e ningún membro corporativo poderá entrar no salón ou abandonalo.3. Acabada a votación ordinaria, o/a alcalde/sa declarará o acordo.4. Inmediatamente de concluír a votación nominal, o/a secretario/a computará os sufraxios emitidos e anunciará en voz alta o seu resultado, en vista do que o/a alcalde/sa proclamará o acordo adoptado. Artigo 31-Adopción dos acordos 1. O Concello Pleno de Narón adoptará os seus acordos como regra xeral, por maioría simple dos membros presentes. Existe maioría simple cando os votos afirmativos son máis que os negativos.2. Entenderase por maioría absoluta cando os votos afirmativos son máis da metade do número legal de membros da Corporación. Requírese o quórum da maioría absoluta legal para a adopción de acordos nas materias que determina o artigo 47.2 da Lei 7/1985, do 02 de abril.3. No caso de que, de acordo co procedemento establecido no parágrafo primeiro do artigo 182 da Lei orgánica 5/1985, do 19 de xuño, do réxime electoral xeral, non quedasen máis posibles candidatos/as ou suplentes a nomear, os quórum de asistencia e votación previstos na lexislación vixente entenderanse referidos ao número de feito de membros da Corporación subsistente, de conformidade co disposto no citado precepto da Lei electoral. Artigo 32-Sentido do voto 1. O voto pode emitirse en sentido afirmativo ou negativo, podendo os membros da Corporación absterse de votar. Para os efectos da votación correspondente considerarase que se absteñen os membros da Corporación que se ausentaran do salón de sesións unha vez iniciada a deliberación dun asunto e non estivesen presentes no momento da votación. No suposto de que se reintegrasen ao salón de sesións antes da votación poderán, desde logo, tomar parte nesta.2. No caso de votacións con resultado de empate efectuarase unha nova votación, e se persistise o empate, decidirá o voto de calidade do/a presidente/a. Artigo 33- Tipos de votacións As votacións poden ser ordinarias, nominais e secretas. Son ordinarias as que se manifestan por signos convencionais de asentimento, disentimento ou absteción. Son nominais aquelas votacións que se realizan mediante chamamento por orde alfabético de apelidos e sempre en último lugar o/a presidente/a e na que cada membro da Corporación, ao ser chamado, responde en voz alta “si”, “non” ou “abstéñome”. Son secretas as que se realizan por papeleta que cada membro da Corporación, vaia depositando nunha urna ou bolsa. Artigo 34- Procedencia 1. O sistema normal de votación será a votación ordinaria.2. A votación nominal requirirá a solicitude dun grupo municipal ou concelleiro non adscrito aprobada polo Pleno por unha maioría simple en votación ordinaria.3. A votación secreta só poderá utilizarse para a elección ou destitución de persoas, así como no tratamento dos asuntos que poidan afectar ao dereito fundamental dos cidadáns ao que se refire o artigo 18.1 da Constitución, cando así se acorde por maioría absoluta do número legal de membros da Corporación nos termos previstos no artigo 70.1 da Lei 7/1985, do 02 de abril. Prevese expresamente este sistema de votación para a elección da Alcaldía na sesión constitutiva da Corporación municipal de Narón. Artigo 35-Emendas e votos particulares Cando existan emendas ou votos particulares, someteranse a votación en primeiro lugar as emendas e os votos particulares e, en último, as propostas. Se o resultado dunha votación é positivo, non haberá máis debate nin votacións sobre o mesmo obxecto concreto da votación. Artigo 36- Explicación do voto Proclamado o acordo, os grupos ou concelleiros/as non adscritos/as que non interviran no debate ou que tras este mudaran o sentido do seu voto, poderán solicitar do presidente/a unha quenda de explicación de voto, sendo facultativo deste outorgarlo ou non. Artigo 37-Do control e fiscalización dos demais órganos de goberno polo Pleno Sen prexuízo das funcións asignadas ás comisións, o control e a fiscalización da actuación dos órganos de goberno exercerase polo Pleno a través de: a) Requirimento da presenza e información de membros corporativos que exerzan delegación. Todo membro da Corporación que por delegación teña a responsabilidade dunha área de xestión, estará obrigado a comparecer ante o Pleno cando este así o acorde por maioría simple, co obxecto de responder ás preguntas que se lle formulen sobre a súa actuación. Acordada polo Pleno a comparecencia de membros corporativos que exerzan delegación, o/a alcalde/sa incluirá o asunto na orde do día da vindeira sesión ordinaria ou extraordinaria a celebrar polo Pleno da Corporación, notificando ao interesado o acordo adoptado e a data en que deberá comparecer. Entre esta notificación e a celebración da sesión, deberán transcorrer, polo menos, tres días hábiles. No desenvolvemento das comparecencias seguirase a orde das intervencións establecidas neste regulamento, intervindo o informante para dar resposta ás preguntas que lle formulen os diversos grupos políticos da Corporación. En ningún caso, desta comparecencia poderá derivar a adopción de acordos sen cumprirse os requisitos regulamentariamente establecidos. O control e fiscalización que puidese exercer o Pleno sobre a actuación dalgún órgano en relación con materias concretas e determinadas non poderá ser obxecto de novo control, agás que se producisen novas circunstancias ou existan outras que non puideran ser tomadas en consideración no seu día. b) Control sobre a actuación da Xunta de Goberno local. O Pleno, a proposta do/a alcalde/sa ou mediante solicitude da cuarta parte, polo menos, do número legal de membros corporativos, poderá acordar a celebración dunha sesión extraordinaria cuxo obxecto sexa someter a debate a xestión da Xunta de Goberno local ou a consulta sobre asuntos competencia daquel órgano. As solicitudes destes plenos extraordinarios serán computados no total legalmente autorizado. O desenvolvemento desta sesión suxeitarase ao establecido con carácter xeral, intervindo en primeiro lugar o autor da proposta para explicar o seu significado. Contestará despois un membro da Xunta de Goberno designado por esta e, tras cadansúas quendas de réplica, poderán intervir os demais grupos políticos da Corporación. En calquera caso o Pleno non adoptará acordos resolutorios, xa que este ten exclusivamente a finalidade de coñecer ou consultar expedientes competencia doutro órgano. c) Moción de censura ao/á alcalde/sa e cuestión de confianza. A moción de censura ao/á alcalde/sa, que soamente poderá presentarse ante o Pleno, axustarase ao disposto na lexislación electoral xeral. Así mesmo, a Alcaldía poderá presentarle ao Pleno unha cuestión de confianza nos termos establecidos na lexislación electoral xeral. Das actas Artigo 38. Contido De cada sesión o titular da Secretaría Xeral redactará unha acta na que terá que constar: a) Lugar da reunión, con expresión do nome do municipio e local no que se realiza. b) Día, mes e ano. c) Hora en que comeza. d) Nome e apelidos do/a presidente/a, dos membros da Corporación presentes, dos ausentes que excusaran e dos que falten sen excusa. e) Carácter ordinario ou extraordinario da sesión e se se realiza en primeira ou en segunda convocatoria. f) Asistencia do/a secretario/a xeral e do/da interventor/a municipal, se é o caso, ou de quen legalmente os substitúan. g) Asuntos que examinen, opinións sintetizadas dos grupos ou membros da Corporación que interviran nas deliberacións e incidencias destas. h) Votacións que se verifiquen e no caso das nominais o sentido en que cada membro emita o seu voto. Nas votacións ordinarias farase constar o número de votos afirmativos, dos negativos e das abstencións. Farase constar nominalmente o sentido do voto cando así o pidan os interesados. i) Parte dispositiva dos acordos que se adopten. j) Hora na que a presidencia levante a sesión. De non celebrarse sesión por falta de asistentes ou outro motivo, o/a secretario/a suplirá a acta cunha dilixencia autorizada coa súa sinatura na que consigne a causa e o nome dos concorrentes e dos que excusaran a súa asistencia. Artigo 39. Libro de actas Unha vez aprobada a acta polo Pleno, transcribirase no libro de actas correspondente, autorizándoa coas sinaturas do presidente e do secretario xeral. Así mesmo, publicarase de acordo co sinalado na Ordenanza de transparencia, acceso á información pública, reutilización de datos e bo goberno do Concello de Narón, aprobada o 28 de xaneiro de 2016. CAPÍTULO II.- AS COMISIÓNS INFORMATIVAS Artigo 40. Natureza As comisións informativas, órganos de carácter complementario do concello que se integran exclusivamente por membros da Corporación, son órganos sen atribucións resolutorias que teñen por función o estudo, informe ou consulta dos asuntos que teñen que ser sometidos á decisión do Pleno e da Xunta de Goberno local cando esta actúe con competencias delegadas polo Pleno. Así mesmo, informarán daqueles asuntos da competencia propia da Xunta de Goberno local, e do/a alcalde/sa, que lles sexan sometidos ao seu coñecemento por expresa decisión de aqueles. Artigo 41. Tipos de comisións As comisións informativas poden ser permanentes e especiais. - Son comisións informativas permanentes as que se constitúen con carácter xeral, distribuíndo entre elas as materias que teñan que someterse ao Pleno. O seu número e denominación iniciais, así como calquera variación destas durante o mandato corporativo, decidirase mediante acordo adoptado polo Pleno a proposta do/a alcalde/sa, procurando, no posible, a súa correspondencia co número e denominación das grandes áreas en que se estruturan os servizos corporativos. A Xunta de Portavoces ten natureza de comisión informativa permanente e se regulará polo disposto neste capítulo, sen prexuízo das competencias atribuidas noutros artigos deste Regulamento. - Son comisións informativas especiais as que o Pleno acorde constituír para un asunto concreto, en consideración ás súas características especiais de calquera tipo. Estas comisións extínguense automaticamente unha vez que ditaminaran ou informaran sobre o asunto que constitúe o seu obxecto, agás que no acordo plenario da súa creación se dispuxese outra cousa distinta. Artigo 42. Acordo de creación No acordo de creación das comisións informativas determinarase a súa composición concreta, tendo en conta as seguintes regras: - O/a alcalde/sa é o/a presidente/a nato/a de todas elas. Non obstante, a presidencia efectiva poderá delegala en calquera membro da Corporación, a proposta da propia comisión, tras a elección efectuada no seu seo. - Cada comisión estará integrada de forma que a súa composición se acomode á proporcionalidade existente entre os distintos grupos políticos representados na Corporación. Todos os grupos municipais (incluído o grupo mixto en caso de terse constituído, e de xeito proporcional no suposto de integración plural) terán dereito a representación en cada comisión que se cree. - A adscrición concreta a cada comisión dos membros da Corporación que deban formar parte desta en representación de cada grupo realizarase mediante escrito do portavoz deste dirixido ao/á alcalde/sa, e do que se dará conta ao Pleno. Poderá designarse, de igual xeito, un suplente por cada titular. - Calquera variación dos membros dun grupo político municipal adscritos a cada comisión informativa esixirá a presentación dun escrito asinado polo/a portavoz do grupo e dirixido ao/á alcalde/sa, que se presentará no Rexistro do concello. Non obstante, para un determinado asunto ou sesión poderá ser substituído calquera membro de cada comisión informativa por outro/a concelleiro/a do mesmo grupo político municipal. - O/a secretario/a da comisión será o/a secretario/a xeral do concello ou funcionario/a municipal en quen delegue a Alcaldía a proposta daquel/la. Artigo 43. Ditames das comisións informativas Os ditames das comisións informativas teñen carácter preceptivo e non vinculante e adoptaranse sempre por maioría simple dos presentes, decidindo os empates o/a presidente/a, pois conta con voto de calidade. Nos supostos de urxencia, o Pleno ou a Xunta de Goberno local, poderá adoptar acordos sobre asuntos non ditaminados pola correspondente comisión informativa, pero, nestes casos, do acordo adoptado deberá darse conta a esta na primeira sesión que esta celebre. Por proposta de calquera dos membros da comisión, o asunto deberá ser incluído na orde do día do seguinte Pleno co obxecto de que este delibere sobre a urxencia acordada, en exercicio das súas atribucións de control e fiscalización. Artículo 44. Réxime das sesións 1) As sesións das comisións informativas poderán ser ordinarias - coa periodicidade e horarios que acorde o Pleno no momento en que se constitúan-, extraordinarias ou extraordinarias de carácter urxente. A convocatoria corresponderá á presidencia da correspondente comisión e poderá facerse tamén por medios telemáticos (comunicación por correo electrónico, se é que manifestaron tal medio como a canle elixida para tal notificación); dispositivos móviles; ou, previa peticición individualizada de cada concelleiro/a, pola inserción da convocatoria nas carpetas xenéricas dos grupos municipais, reguladas no artigo 7 deste Regulamento, entendéndose así cumprimentado este trámite. Así mesmo, a presidencia estará obrigada a convocar una sesión extraordinaria cando o solicite a cuarta parte, polo menos, dos membros da comisión. Réxese neste suposto polas mesmas normas que para a celebración dunha sesión extraordinaria do Pleno.2) Para a válida celebración das sesións será necesaria a presenza da maioría absoluta dos membros da comisión en primeira convocatoria e un mínimo de tres membros en segunda convocatoria, unha hora despois.3) Á presidencia correspóndenlle, ao seu prudente arbitrio, a dirección dos debates e a ordenación das votacións, e terá para estes efectos as facultades recoñecidas á Alcaldía para as sesións do Pleno.4) Ningunha comisión poderá deliberar sobre asuntos competencia doutra, a menos que se trate de problemas comúns, en cuxo caso poderá convocarse unha sesión conxunta por proposta dos/as presidentes/as das respectivas comisións, convocándose polo/a presidente/a da Corporación.5) De cada sesión dunha comisión informativa levantarase a correspondente acta na que consten os extremos legalmente esixidos, e acompañarana os ditames que fosen aprobados e os votos particulares que fosen formulados a aqueles.6) As sesións das comisións informativas non son públicas, sen prexuízo da previsión recollida no Regulamento de Participación Cidadá do Concello de Narón. A Presidencia poderá acordar a presenza de empregados municipais a efectos informativos ou de asesoramento.7) En todo o non previsto para o funcionamento das comisións informativas serán de aplicación as disposicións sobre funcionamento do Pleno. Artigo 45. Da Comisión Especial de Contas A Comisión Especial de Contas da entidade local estará constituída por membros dos distintos grupos políticos, de forma que a súa composición se acomode á proporcionalidade existente entre os representados na Corporación. A Comisión Especial de Contas é de existencia preceptiva, e a súa constitución, composición, integración e funcionamento axústase ao establecido para as demais comisións informativas. Corresponde á Comisión Especial de Contas o exame, estudo e informe de todas as contas, orzamentarias e extraorzamentarias, que deba aprobar o Pleno, de acordo co establecido na lexislación reguladora da contabilidade das entidades locais. A Comisión Especial de Contas actuará como comisión informativa permanente para os asuntos relativos á economía e facenda deste concello. CAPÍTULO III.- A XUNTA DE GOBERNO LOCAL Artigo 46- Composición 1. A Xunta de Goberno local é o órgano que baixo a presidencia do/a alcalde/sa colabora con el na función de dirección política e exerce funcións executivas e administrativas. Está integrada polo alcalde ou alcaldesa, que a preside, e os/as concelleiros/as nomeados/as libremente por el/ela como membros desta, sen que en ningún caso o seu número poida ser superior ao terzo do número legal de membros da Corporación, ademais do titular da Alcaldía. Corresponde igualmente ao/á alcalde/sa a libre separación ou cesamento, en todo momento, de calquera membro da Xunta de Goberno local. Tanto os nomeamentos como os cesamentos serán adoptados por medio de resolución da Alcaldía da que se dará conta ao Pleno na primeira sesión que se celebre, notificándoselles, ademais, persoalmente aos designados, e publicaranse no boletín oficial da provincia, sen prexuízo da súa efectividade desde o día seguinte da sinatura de resolución polo alcalde ou alcaldesa, se naquela non se dispuxese outra cousa. Artigo 47- Competencias É atribución propia e indelegable da Xunta de Goberno local a asistencia permanente ao/á alcalde/sa no exercicio das súas atribucións. Para o correcto exercicio desta función, a Xunta de Goberno local será informada de todas as decisións do/da alcalde/sa. Esta información terá carácter previo á adopción da decisión sempre que a importancia do asunto así o requira. Corresponden, ademais, á Xunta as funcións executivas e administrativas que a lei e o presente regulamento lle confiran. A Xunta de Goberno desempeñará, así mesmo, aquelas funcións que sexan delegadas polo alcalde ou alcaldesa ou outro órgano municipal, ou outorgada por atribución da lei. Artigo 48-Constitución e periodicidade das sesións A Xunta de Goberno local celebrará sesión constitutiva, por convocatoria do/a alcalde/alcaldesa, dentro dos dez días seguintes a aquel en que este designase aos/ás membros que a integran. A Xunta de Goberno local celebrará unha sesión ordinaria cada quince días como mínimo. Correspondelle á Alcaldía fixar, mediante decreto, a periodicidade e o día e hora en que deban celebrarse as sesións ordinarias. As sesións extraordinarias e as urxentes terán lugar cando, con tal carácter, sexan convocadas polo alcalde ou alcaldesa. O alcalde ou alcaldesa poderá en calquera momento reunir á Xunta de Goberno local cando considere necesario coñecer o seu parecer ou pedir a súa asistencia con anterioridade a ditar resolucións en exercicio das atribucións que lle correspondan. Artigo 49. Réxime de funcionamento As sesións da Xunta de Goberno local, que se realizarán na Casa Consistorial, agás supostos de forma maior, axustaranse ao disposto na lexislación vixente e neste regulamento para as sesións plenarias, coas modificacións seguintes: a) Entre a convocatoria e a realización da sesión non poderán transcorrer menos de vinte e catro horas, agás no caso das sesións extraordinarias e urxentes nas que, antes de entrar a coñecer os asuntos incluídos na orde do día, deberá ser declarada a urxencia por acordo favorable da maioría dos membros. b) As deliberacións e as sesións da Xunta de Goberno local non serán públicas, sen prexuízo da publicidade e comunicación ás administracións estatal e autonómica, dos acordos adoptados e do disposto na Ordenanza municipal de transparencia, acceso á información pública, reutilización da información e bo goberno do Concello de Narón. No prazo de dez días deberá enviarse, por correo electrónico, a todos os membros da Corporación unha copia da acta ou en caso de non designar dirección de correo electrónico entregarase un exemplar exclusivamente aos/ás portavoces de cada grupo municipal. c) Para a válida constitución da Xunta de Goberno local requírese a asistencia da maioría absoluta dos seus compoñentes. Se non existise quórum, constituirase en segunda convocatoria, unha hora despois da sinalada para a primeira, sendo suficiente a asistencia da terceira parte dos seus membros e, en todo caso, un número non inferior a tres. Este quórum deberá manterse durante toda a sesión. d) O/a alcalde/sa dirixe e ordena ao seu prudente arbitrio os debates no seo da Xunta. e) Nos casos en que a Xunta de Goberno local exerza competencias delegadas polo Pleno, será preceptivo o informe previo da comisión informativa correspondente. f) As actas das sesións da Xunta de Goberno local –que terán o formato e contido das do Pleno aínda que adaptadas á composición deste órgano - transcribiranse en libro distinto do das sesións do Pleno, autorizadas pola presidencia e polo/a secretario/a xeral. g) A Xunta de Goberno local nas súas reunións deliberantes non poderá adoptar ningún acordo. Formalizarase en forma de ditames. h) Nas sesións e reunións da Xunta de Goberno local, o alcalde ou alcaldesa poderá requirir a presenza de membros da Corporación non pertencentes a aquel órgano, ou de persoal ao servizo da entidade, co obxecto de informar no relativo ao ámbito das súas actividades ou para desempeñar actividades de colaboración. i) En todo o non previsto para a Xunta de Goberno local, estarase ao previsto sobre o funcionamento do Pleno. CAPÍTULO IV.- O/A ALCALDE/SA Artigo 50. Nomeamento O/a alcalde/sa ten a máxima representación do municipio, preside a Corporación e é responsable da súa xestión política ante o Pleno. A elección do alcalde ou alcaldesa, o nomeamento, a toma de posesión e a destitución réxense segundo a lexislación electoral, aplicando o sistema de votación previsto legalmente, e tendo en conta as regras previstas na lexislación de réxime local. Artigo 51. Competencias Correspóndelle ao/á alcalde/sa o exercicio das atribucións que as leis e o ordenamento xurídico lle confiran. Artigo 52. Delegacións 1. O/a alcalde/sa poderá delegar o exercicio das atribucións que ten conferidas, salvo as de convocar e presidir as sesións do Pleno e da Xunta de Goberno local, decidir os empates co voto de calidade, a concertación de operacións de crédito, a xefatura superior de todo o persoal, a separación do servizo dos funcionarios e o despedimento do persoal laboral, e as restantes enunciadas na lexislación estatal e autonómica así como disposicións regulamentarias en desenvolvemento das anteriores. Con todo, poderá delegar na Xunta de Goberno local o exercicio das atribucións contempladas legalmente e en tal caso, os acordos adoptados por esta en relación coas materias delegadas, terán o mesmo valor que as resolucións que dite o/a alcalde/sa no exercicio das atribucións que non teña delegadas, sen prexuízo da súa adopción conforme ás regras de funcionamento da Xunta.2. Así mesmo o/a alcalde/sa pode delegar o exercicio de determinadas atribucións nos/as concelleiros/as da Corporación. As delegacións xenéricas referiranse a unha ou varias áreas (procurando a concordancia coas establecidas no Regulamento de organización administrativa xeral do Concello de Narón, do 30 de decembro de 2009 - BOP nº 20 do 01 de febreiro de 2010 - ) ou materias determinadas, e poderán abarcar tanto a facultade de dirixir os servizos correspondentes como a de xestionalos en xeral, incluída a facultade de resolver mediante actos administrativos que afecten a terceiros. Así mesmo, o/a alcalde/sa poderá efectuar delegacións especiais en calquera concelleiro/a para a dirección e xestión de asuntos determinados incluídos nas citadas áreas. Neste caso, o/a concelleiro/a que exerza unha delegación xenérica terá a facultade de supervisar a actuación dos/as concelleiros/as con delegacións especiais para cometidos específicos incluídos na súa área. As delegacións especiais poderán ser de tres tipos: a) Relativas a un proxecto ou asunto determinado. Neste caso a eficacia da delegación, que poderá conter todas as facultades delegables do/a alcalde/sa, incluída a de emitir actos que afecten a terceiros, limitarase ao tempo de xestión ou execución do proxecto. b) Relativas a un determinado servizo. Neste caso a delegación comprenderá a dirección interna e a xestión dos servizos correspondentes, pero non poderá incluír a facultade de resolver mediante actos administrativos que afecten a terceiros. c) Relativas a un barrio ou parroquia. Poderán incluír todas as facultades delegables do/a alcalde/sa en relación con certas materias, pero circunscritas ao ámbito territorial da delegación. No caso de coexistir este tipo de delegacións con delegacións xenéricas por áreas, os decretos de delegación establecerán os mecanismos de coordinación entre unhas e outras, de tal xeito que quede garantida a unidade de goberno e xestión do municipio.3. Todas as delegacións a que se refire este artigo serán realizadas mediante decreto do/a alcalde/sa que conterá o ámbito dos asuntos a que se refire a delegación, as facultades que se deleguen, así como as condicións específicas de exercicio destas.4. Se no decreto de delegación non se dispón outra cousa, o alcalde ou alcaldesa conservará as seguintes faculdades en relación coa competencia delegada: - A de recibir información detallada da xestión da competencia delegada e dos actos ou disposicións emanadas en virtude da delegación. - A de ser informado previamente á adopción de decisións de transcendencia. - Os actos ditados polo órgano delegado no exercicio das atribucións delegadas enténdense ditados polo órgano delegante, correspondendo, en consecuencia, a este a resolución dos recursos de reposición que poidan interpoñerse, salvo que no decreto de delegación expresamente se conferira a resolución dos recursos de reposición contra os actos ditados polo órgano delegado.5. A delegación de atribucións requirirá, para ser eficaz, a súa aceptación por parte do/a delegado/a. A delegación entenderase aceptada tacitamente dende o momento no que o órgano delegado fixera uso dela ou se no termo de tres días hábiles contados dende a notificación do decreto, o/a concelleiro/a destinatario/a da delegación non fai manifestación expresa ante o órgano delegante de que non acepta a delegación. As delegacións, unha vez aceptadas, entenderanse vixentes mentres non sexan revogadas expresamente.6. A delegación de atribucións do/a alcalde/sa producirá efecto dende o día seguinte á data do decreto, agás que nela se dispoña outra cosa, sen prexuízo da súa preceptiva publicación no boletín oficial da provincia. Estas mesmas formalidades serán aplicables a calquera modificación posterior das delegacións, ou mesmo para a súa revogación.7. De todas as delegacións e das súas modificacións daráselle conta ao Pleno na primeira sesión que este realice con posterioridade a estas.8. Ningún órgano poderá delegar nun terceiro as atribucións ou potestades recibidas por delegación doutro órgano. Así mesmo, o órgano delegante poderá avocar para sí en calquera momento o coñecemento sobre algún asunto concreto de acordó coa lexislación vixente sobre procedemento administrativo común.9. Correspóndelle ao órgano delegante efectuar as interpretacións que resulten necesarias co obxecto de delimitar o alcance da delegación conferida. Artigo 53. Control e fiscalización En cumprimento do artigo 42 do Real decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das entidades locais, o/a alcalde/sa dará conta ao Pleno da Corporación, sucintamente, das resolucións que tomase dende a sesión plenaria anterior, para que os/as concelleiros/as coñezan o desenvolvemento da administración municipal para os efectos do control e fiscalización dos órganos de goberno. Artigo 54. Renuncia do alcalde ou alcaldesa. O alcalde ou alcaldesa poderá renunciar ao cargo sen perder por iso a súa condición de concelleiro/a. En cambio, a renuncia ao cargo de concelleiro/a leva consigo a renuncia á Alcaldía. Vacante a Alcaldía por renuncia do/a seu titular, falecemento ou sentenza firme, a sesión extraordinaria para a elección dun novo alcalde ou alcaldesa realizarase, cos requisitos establecidos na lexislación electoral, dentro dos dez días seguintes á aceptación da renuncia polo Pleno, ao momento da adopción do falecemento ou á notificación da sentenza, segundo os casos. CAPÍTULO V.- OS/AS TENENTES DE ALCALDE Artigo 55. Nomeamento e cesamento Os/as tenentes de alcalde serán libremente nomeados e cesados polo alcalde ou alcaldesa de entre os membros da Xunta de Goberno local. O número de tenentes de alcalde non poderá ser superior ao número de membros que compoñen a Xunta de Goberno local. A condición de tenentes de alcalde pérdese, ademais de polo cesamento ordenado por decreto de Alcaldía, por renuncia expresa manifestada por escrito e pola perda da condición de concelleiro/a ou a de membro da Xunta de Goberno local. Os nomeamentos e os cesamentos faranse mediante resolución da Alcaldía da que se dará conta ao Pleno na primeira sesión que realice, notificándoselle, ademais, persoalmente aos/ás designados/as, e publicaranse no boletín oficial da provincia, sen prexuízo da súa efectividade desde o día seguinte da sinatura da resolución pola Alcaldía, se nela non se dispuxese outra cousa. Artigo 56. Competencias Corresponde aos/ás tenentes de alcalde, en canto tales, substituír na totalidade das súas funcións e pola orde do seu nomeamento, ao alcalde ou alcaldesa, nos casos de ausencia, enfermidade ou impedimento que imposibilite a este/a para o exercicio das súas atribucións, así como desempeñar as funcións do/a alcalde/sa nos supostos de vacante na Alcaldía ata que tome posesión o novo alcalde ou alcaldesa. Nos casos de ausencia, enfermidade ou impedimento, as funcións do alcalde ou alcaldesa non poderán ser asumidas polo/a tenente de alcalde a quen corresponda sen expresa delegación. A delegación debe conter os seguintes requisitos: - As delegacións serán realizadas mediante decreto da Alcaldía que conterá o ámbito dos asuntos a que se refire a delegación, as facultades que se deleguen, así como as condicións específicas de exercicio destas. - A delegación de atribucións da Alcaldía producirá efecto desde o día seguinte ao da data do decreto, salvo que nela se dispoña outra cousa, sen prexuízo da súa preceptiva publicación no boletín oficial da provincia. Non obstante o anterior, nos supostos en que o alcalde ou alcaldesa se ausente do termo municipal por máis de vinte e catro horas, sen conferir a delegación ou cando por causas imprevistas lle resulte imposible outorgala, substituirao/a na totalidade das súas funcións o/a tenente de alcalde a quen corresponda, dando conta ao resto da Corporación. Nos supostos de substitución do/a alcalde/sa por razóns de ausencia ou enfermidade, o/a tenente de alcalde que asume as súas funcións non poderá revogar as delegacións que o/a primeiro/a outorgara. Artigo 57. Perda da condición A perda da condición de tenente de alcalde prodúcese por: - Decreto de Alcaldía que decide o cesamento. - Renuncia expresa por escrito. - Perda da condición de membro da Corporación. TÍTULO III.-ÓRGANOS COMPLEMENTARIOS OS/AS CONCELLEIROS/AS DELEGADOS/AS Artigo 58- Os/as concelleiros/as delegados/as Os/as concelleiros/as delegados/as son aqueles/as que ocupan algunhas das delegacións de atribucións realizadas pola Alcaldía, sempre que sexa nunha das materias delegables regradas na lei reguladora de bases de réxime local. Artigo 59-Perda da condición Pérdese a condición de concelleiro/a delegado/a: - Por renuncia expresa, que terá que ser formalizada por escrito ante a Alcaldía. - Por revogación da delegación, adoptada pola Alcaldía coas mesmas formalidades previstas para outorgala. - Por perda da condición de membro da Corporación municipal. Así como polas restantes previstas legalmente. TÍTULO IV.-PRINCIPIOS DE ORGANIZACIÓN E FUNCIONAMENTO Artigo 60. Principios de organización e funcionamento A Administración municipal organízase e actúa, con pleno respecto ao principio de legalidade, e de acordo cos seguintes principios: a) Transparencia e bo goberno. b) Eficacia no cumprimento dos obxectivos fixados. c) Xerarquía. d) Descentralización e coordinación. e) Economía, suficiencia e adecuación dos medios aos fins municipais. f) Simplicidade, claridade e proximidade aos cidadáns. g) Eficiencia na asignación e utilización dos recursos públicos. h) Programación de obxectivos e control da xestión municipal. i) Responsabilidade pola xestión municipal. j) Racionalización e axilidade dos procedementos administrativos, que deberán tramitarse mediante técnicas electrónicas, informáticas e telemáticas, fomentando a participación cidadá. k) Obxectividade, calidade e mellora continua dos servizos municipais. l) Cooperación e coordinación coas demais administracións públicas. DISPOSICIÓN DEROGATORIA A partir da entrada en vigor deste Regulamento quedan derrogadas as disposicións ditadas por este Concello que se opoñan, contradigan o resulten incompatibles con el. DISPOSICIÓN FINAL ÚNICA.- Entrada en vigor O presente regulamento entrará en vigor aos quince días da súa completa publicación no boletín oficial da provincia. Narón, 29 de abril de 2016. O Alcalde.- Rauf Chereji Vino